b'\n_START_ARTICLE_\nL\xc4\x97ktuvas\n_START_PARAGRAPH_\nL\xc4\x97ktuvas \xe2\x80\x93 sunkesnis u\xc5\xbe or\xc4\x85 orlaivis, turintis varikl\xc4\xaf ir keliamas sparn\xc5\xb3. L\xc4\x97ktuvams priskiriami \xe2\x80\x93 viensparnis l\xc4\x97ktuvas, dvisparnis l\xc4\x97ktuvas (biplanas), trisparnis l\xc4\x97ktuvas (triplanas). Retais atvejais pasitaiko specifini\xc5\xb3 konstrukcij\xc5\xb3, toki\xc5\xb3 kaip skrendantis sparnas ar sparn\xc5\xb3 neturintis skrendantis k\xc5\xabnas._NEWLINE_L\xc4\x97ktuvas, skirtas keleiviams gabenti, vadinamas oro laineriu arba keleiviniu l\xc4\x97ktuvu. Kariniai ir civiliniai l\xc4\x97ktuvai gali b\xc5\xabti \xc4\xafvairios paskirties: keleiviniai, krovininiai, mokomieji, specialiosios paskirties (naudojami stichini\xc5\xb3 nelaimi\xc5\xb3 atveju, gaisrams gesinti, ligoniams ar su\xc5\xbeeistiesiems gabenti, geologin\xc4\x97s \xc5\xbevalgybos). Civiliniai l\xc4\x97ktuvai gali b\xc5\xabti sportiniai, \xc5\xbeem\xc4\x97s \xc5\xabkio, eksperimentiniai.\n_START_SECTION_\nPirmieji bandymai\n_START_PARAGRAPH_\n\xc5\xbdmon\xc4\x97s nuo senov\xc4\x97s dom\xc4\x97josi skraidymu, tai matoma ir senov\xc4\x97s graik\xc5\xb3 mite apie Dedal\xc4\x85 ir Ikar\xc4\x85. Pasakose, kurios remiasi ne mokslu, o tik\xc4\x97jimu antgamtin\xc4\x97mis galiomis, skraidoma su kilimais, \xc5\xa1luotomis. Vienas pirm\xc5\xb3j\xc5\xb3 ra\xc5\xa1ytini\xc5\xb3 \xc5\xa1altini\xc5\xb3, bei br\xc4\x97\xc5\xbeiniai, transporto priemon\xc4\x97s kuri primin\xc4\x97 l\xc4\x97ktuvus, buvo XV a. am\xc5\xbeiuje gyvenusio Leonardo da Vin\xc4\x8di darbuose._NEWLINE_Anglas George Cayley yra laikomas modernaus l\xc4\x97ktuvo k\xc5\xabr\xc4\x97ju. Jis pirmasis atrado keturi\xc5\xb3 j\xc4\x97g\xc5\xb3 (svorio, traukos, keliamosios j\xc4\x97gos bei pasiprie\xc5\xa1inimo) svarb\xc4\x85 orlaiviui bei 1799 m. suk\xc5\xabr\xc4\x97 l\xc4\x97ktuvo koncepcij\xc4\x85.  _NEWLINE_1903 m. gruod\xc5\xbeio 17 d. broliai Raitai atliko pirm\xc4\x85j\xc4\xaf skryd\xc4\xaf sunkesniu u\xc5\xbe or\xc4\x85 aparatu. L\xc4\x97ktuvas per 12 sekund\xc5\xbei\xc5\xb3 nuskrido 37 metrus._NEWLINE_Henri Fabre 1910 m. Pranc\xc5\xabzijoje, Martigo mieste, i\xc5\xa1bando pirm\xc4\x85j\xc4\xaf hidroplan\xc4\x85 (l\xc4\x97ktuv\xc4\x85, kylant\xc4\xaf nuo vandens), kuris nuskrido ma\xc5\xbedaug pus\xc4\x99 kilometro. _NEWLINE_Per 1911-1912 m. Italijos-Turkijos kar\xc4\x85 italai pirm\xc4\x85 kart\xc4\x85 panaudojo l\xc4\x97ktuvus kariniams tikslams. Pirmas bombardavimas \xc4\xafvyko 1911 m. lapkri\xc4\x8dio 1 d., kai buvo numestos keturios 1,5 kg mas\xc4\x97s bombos dabartin\xc4\x97s Libijos teritorijoje. Nuo tada l\xc4\x97ktuvai prad\xc4\x97ti naudoti karo tikslams.\n_START_SECTION_\nPirmasis pasaulinis karas ir tarpukaris\n_START_PARAGRAPH_\nPirmasis pasaulinis karas paskatino visos aviacijos tobul\xc4\x97jim\xc4\x85. L\xc4\x97ktuvai prad\xc4\x97ti naudoti ir aktyviems kariniams veiksmams, bombardavimai nebevyko tiesiog m\xc4\x97tant granatas, prad\xc4\x97tos kurti aviacin\xc4\x97s bombos. 1915 m. sukurtas pirmasis sinchronizuotas su propelerio sukimusi ginklas._NEWLINE_1919 m. bir\xc5\xbeel\xc4\xaf \xc4\xafvyko pirmasis skrydis be sustojimo per Atlanto vandenyn\xc4\x85. J\xc4\xaf atliko brit\xc5\xb3 lak\xc5\xabnai John Alcock ir Arthur Whitten Brown . Modifikuotu Vickers Vimy dvimotoriu l\xc4\x97ktuvu bir\xc5\xbeelio 14 d. jie i\xc5\xa1 Niufaundlando salos pakilo skristi per Atlant\xc4\x85, po nepilnos paros nusileido netoli Golv\xc4\x97jaus Airijoje. Nusileidimo metu l\xc4\x97ktuvas sudu\xc5\xbeo, bet lak\xc5\xabnai nebuvo su\xc5\xbeeisti.\n_START_SECTION_\nNuo Antrojo pasaulinio karo iki XXI a.\n_START_PARAGRAPH_\n1939 m. atsirado pirmasis reaktyvinis l\xc4\x97ktuvas \xe2\x80\x93 vokie\xc4\x8di\xc5\xb3 Heinkel He 178._NEWLINE_1947 m. spalio 14 d. JAV i\xc5\xa1bando Bell X-1 reaktyvin\xc4\xaf naikintuv\xc4\x85, kuris pirmasis vir\xc5\xa1ijo garso greit\xc4\xaf, skrid\xc4\x99s 1,127 km/h grei\xc4\x8diu 13 km auk\xc5\xa1tyje. _NEWLINE_1952 m. pradeda skraidyti brit\xc5\xb3 De Havilland Comet, pirmasis reaktyvinis keleivinis l\xc4\x97ktuvas. _NEWLINE_1958 m. pristatomas pirmasis komerci\xc5\xa1kai s\xc4\x97kmingas keleivinis reaktyvinis l\xc4\x97ktuvas Boeing 707. Modelio gamyba vyko net 21-erius metus, iki 1979 m., pagaminta 1010 toki\xc5\xb3 l\xc4\x97ktuv\xc5\xb3. Skirtingos versijos gal\xc4\x97jo gabenti nuo 140 iki 219 keleivi\xc5\xb3. L\xc4\x97ktuv\xc4\x85 \xc4\xaf or\xc4\x85 k\xc4\x97l\xc4\x97 4 reaktyviniai varikliai._NEWLINE_1968\xe2\x80\x931969 m. pristatyti pirmieji keleiviniai vir\xc5\xa1garsiniai l\xc4\x97ktuvai Concorde ir TU-144. Populiarumo nesulaukus\xc4\xaf TU-144 a\xc5\xa1tunto de\xc5\xa1imtme\xc4\x8dio pabaigoje nustota eksploatuoti, o Concorde po 2000 m. sudu\xc5\xbeusio l\xc4\x97ktuvo patyr\xc4\x97 nuosmuk\xc4\xaf, eksploatacija tapo per brangi ir 2003 m. oficialiai nuspr\xc4\x99sta Concorde nebenaudoti skryd\xc5\xbeiams. _NEWLINE_1988 m. pastatytas did\xc5\xbeiausias pasaulyje krovininis l\xc4\x97ktuvas AN-225. \xc5\xa0is \xc5\xa1e\xc5\xa1i\xc5\xb3 varikli\xc5\xb3 l\xc4\x97ktuvas buvo skirtas i\xc5\xa1kelti kosmines raketas, v\xc4\x97liau l\xc4\x97ktuvas buvo modifikuotas bei pritaikytas kroviniams gabenti. Vienu metu AN-225 gali gabenti daugiau nei 200 ton\xc5\xb3 krovini\xc5\xb3._NEWLINE_2005 m. pirm\xc4\x85j\xc4\xaf bandom\xc4\x85j\xc4\xaf skryd\xc4\xaf atliko Airbus A380 l\xc4\x97ktuvas \xe2\x80\x93 did\xc5\xbeiausias iki \xc5\xa1iol pagamintas keleivinis l\xc4\x97ktuvas.\n_START_SECTION_\nKeliamoji j\xc4\x97ga\n_START_PARAGRAPH_\nL\xc4\x97ktuvo variklis veikdamas sukuria traukos j\xc4\x97g\xc4\x85, d\xc4\x97l kurios l\xc4\x97ktuvas juda oro at\xc5\xbevilgiu. Esant \xc5\xa1iam jud\xc4\x97jimui pakilti nuo \xc5\xbeem\xc4\x97s l\xc4\x97ktuvui leid\xc5\xbeia sparnai. Vis\xc5\xb3 l\xc4\x97ktuv\xc5\xb3 sparnai yra palyginus lankst\xc5\xabs, ir kai kuri\xc5\xb3 l\xc4\x97ktuv\xc5\xb3 jie gali keisti savo pad\xc4\x97t\xc4\xaf, ta\xc4\x8diau sparn\xc5\xb3 judesiai l\xc4\x97ktuve nenaudojami keliamajai j\xc4\x97gai sukurti. Pastaroji atsiranda d\xc4\x97l sparnus aptekan\xc4\x8dio oro (\xc5\xber. Bernulio d\xc4\x97snis)._NEWLINE_Simetrinio profilio sparnai sukuria keliam\xc4\x85j\xc4\x85 j\xc4\x97ga tik esant teigiamam atakos kampui, t. y. kampui tarp sparno profilio stygos bei oro srauto. Asimetriniai sparnai gali sukurti keliam\xc4\x85j\xc4\x85 j\xc4\x97ga, kai atakos kampas yra 0\xc2\xb0 ar netgi neigiamas. Keliamoji j\xc4\x97ga yra neatsiejama nuo pasiprie\xc5\xa1inimo, abi j\xc4\x97gos visada veikia sparn\xc4\x85.\n_START_SECTION_\nSparn\xc5\xb3 tvirtinimas\n_START_PARAGRAPH_\nNors daugumos l\xc4\x97ktuv\xc5\xb3 sparnas \xc4\xaftvirtintas nejudamai, ta\xc4\x8diau yra l\xc4\x97ktuv\xc5\xb3, kurie gali suglausti sparnus, kad nut\xc5\xabpus juos b\xc5\xabt\xc5\xb3 lengviau saugoti ar transportuoti (tai b\xc5\xabdinga laivuose bazuojamiems l\xc4\x97ktuvams). Dar ma\xc5\xbeiau l\xc4\x97ktuv\xc5\xb3 (daugiausia kovini\xc5\xb3) gali keisti sparno pad\xc4\x97t\xc4\xaf skrendant, parinkdami optimali\xc4\x85 skridimo s\xc4\x85lygoms sparno geometrij\xc4\x85. Yra taip pat pavieniai koviniai modeliai, galintys keisti sparno tvirtinimo kamp\xc4\x85.\n_START_SECTION_\nL\xc4\x97ktuvo valdumas\n_START_PARAGRAPH_\nL\xc4\x97ktuvas kei\xc4\x8dia vieta erdv\xc4\x97je vair\xc5\xb3 pagalba sukdamasis aplink tris a\xc5\xa1is: skersin\xc4\x99, i\xc5\xa1ilgin\xc4\x99 ir vertikali\xc4\x85j\xc4\x85.\n_START_SECTION_\nL\xc4\x97ktuv\xc5\xb3 tipai\n_START_PARAGRAPH_\nPropeleriniai_NEWLINE_B\xc5\xabtent su propeleriu, suteikian\xc4\x8diu varom\xc4\x85j\xc4\x85 j\xc4\x97g\xc4\x85, prasid\xc4\x97jo l\xc4\x97ktuv\xc5\xb3 aviacijos istorija. Iki Antrojo pasaulinio karo pabaigos, bei Kor\xc4\x97jos karo prad\xc5\xbeios jie dominavo aviacijoje. Po to keit\xc4\x97 modernesni bei greitesni l\xc4\x97ktuvai. Ta\xc4\x8diau \xc5\xa1i r\xc5\xab\xc5\xa1is nei\xc5\xa1nyko, gal ji ir dingo i\xc5\xa1 karin\xc4\x97s technikos rikiuot\xc4\x97s, bet ir toliau yra naudojama civilin\xc4\x97je aviacijoje, da\xc5\xbeniausiai kaip ma\xc5\xbeieji l\xc4\x97ktuvai. Sraigto sukuriama nedidel\xc4\x97s j\xc4\x97gos pilnai u\xc5\xbetenka pakelti nedidel\xc4\xaf l\xc4\x97ktuv\xc4\x97l\xc4\xaf, pavyzd\xc5\xbeiui, Cessna. Taip pat \xc5\xa1io tipo l\xc4\x97ktuvai vertinami akrobatiniame skraidyme._NEWLINE_Atskira r\xc5\xab\xc5\xa1is, galingesni l\xc4\x97ktuvai \xe2\x80\x93 turbosraigtiniai l\xc4\x97ktuvai. \xc5\xa0io tipo varikliai turi turbinas. Jie seniau buvo naudojami artimiems skryd\xc5\xbeiams skirtiems l\xc4\x97ktuvams, bet pama\xc5\xbeu toki\xc5\xb3 jau atsisakoma. Kita naudojimo paskirtis yra krovininiai l\xc4\x97ktuvai, \xc5\xbeymiausi Lockheed C-130 Hercules, An-12. \xc5\xa0iuo metu Lietuva naudoja 3 C-27J Spartan l\xc4\x97ktuvus._NEWLINE_Reaktyviniai_NEWLINE_\xc5\xa0io tipo l\xc4\x97ktuvus skraidina reaktyviniai varikliai. Jie daug galingesni negu st\xc5\xabmokliniai, leid\xc5\xbeia i\xc5\xa1judinti didesnius svorius, bei sukuria didesn\xc4\xaf greit\xc4\xaf, ta\xc4\x8diau visa tai atsiliepia ir kuro s\xc4\x85naudoms. Prad\xc4\x97ti kurti 1939 m. Vokietijoje kaip naikintuv\xc5\xb3 varikliai, ta\xc4\x8diau labiausiai i\xc5\xa1tobulinti jau po karo. De Havilland Comet tapo pirmuoju ne kariniu reaktyvini\xc5\xb3 varikli\xc5\xb3 panaudojimo l\xc4\x97ktuvu. V\xc4\x97liau juo pasek\xc4\x97 visos kompanijos besispecializuojan\xc4\x8dios \xc5\xa1ioje srityje: Boeing, Airbus, Douglas, Ilyushin. \xc5\xa0io tipo l\xc4\x97ktuvai gali skristi iki 900 km/h grei\xc4\x8diu. Su dideliais degal\xc5\xb3 bakais nuskrendamas atstumas gali siekti iki 18 000 km._NEWLINE_Vir\xc5\xa1garsiniai_NEWLINE_Tai itin didel\xc4\x97s galios varikliais apr\xc5\xabpinti orlaiviai, da\xc5\xbeniausiai kariniai naikintuvai, bombone\xc5\xa1iai arba keleiviniai l\xc4\x97ktuvai kaip Concorde. \xc5\xa0ie varikliai leid\xc5\xbeia vir\xc5\xa1yti grei\xc4\x8dio garso greit\xc4\xaf. Ta\xc4\x8diau j\xc5\xb3 i\xc5\xa1laikymas labai brangus ir reikalauja kruop\xc5\xa1taus taisymo, b\xc5\xabtent d\xc4\x97l to buvo nutraukti Concorde skryd\xc5\xbeiai, bei neatsiranda nauj\xc5\xb3 l\xc4\x97ktuv\xc5\xb3, kurie \xc5\xbeenkliai pagreitintu tolimas keliones. Dar vienas trukdis, itin didelis skleid\xc5\xbeiamas garsas, tad vir\xc5\xa1 gyvenam\xc5\xb3 vietovi\xc5\xb3 draud\xc5\xbeiama skristi visu grei\xc4\x8diu. Karin\xc4\x97je aviacijoje varikliai pla\xc4\x8diai paplit\xc4\x99 ir nepana\xc5\xa1u jog artimiausiu metu bus atsisakyta. Naujausi 5 kartos naikintuvai, kaip F-22 Raptor jau nebesivaiko didesnio grei\xc4\x8dio, kas buvo siekiama senesn\xc4\x97s kartos naikintuvuose, ta\xc4\x8diau jiems vis dar b\xc5\xabtinas didesnis nei garso greitis. Jiems svarbiausias u\xc5\xbedavinys - u\xc5\xbevaldyti ir kontroliuoti oro erdv\xc4\x99 karo veiksm\xc5\xb3 teatre._NEWLINE_Raketiniai_NEWLINE_Pirmasis tokio tipo l\xc4\x97ktuvas Me 163 Komet buvo prad\xc4\x97tas bandyti 1944 metais. Tai l\xc4\x97ktuvai \xe2\x80\x93 raketos, leid\xc5\xbeiantys i\xc5\xa1vystyti itin didelius grei\xc4\x8dius, savo laiku \xc5\xa1ie l\xc4\x97ktuvai mu\xc5\xa1\xc4\x97 rekordus, b\xc5\xabtent tokio tipo l\xc4\x97ktuvas sugeb\xc4\x97jo pirmasis skristi grei\xc4\x8diau u\xc5\xbe gars\xc4\x85. Taip pat j\xc5\xb3 sparnai nejudantys. Daugiausiai bandym\xc5\xb3 buvo atliekama 6 \xe2\x80\x93 7 de\xc5\xa1imtmetyje, JAV sukurti aparatai Bell X-1, North American X-15. Ta\xc4\x8diau jie jokiose kovin\xc4\x97se operacijose nedalyvavo per vis\xc4\x85 tarnybos laikotarp\xc4\xaf._NEWLINE_\xc5\xa0iuo metu, \xc5\xa1\xc4\xaf tip\xc4\x85 varikli\xc5\xb3 tip\xc4\x85, bando gaivinti kompanija Virgin Galactic, sukurdama l\xc4\x97ktuv\xc4\x85-erdv\xc4\x97laiv\xc4\xaf SpaceShipOne. Su juo siekiama gabenti \xc5\xbemones \xc4\xaf kosmos\xc4\x85. Jau i\xc5\xa1bandytas l\xc4\x97ktuvas pasiek\xc4\x97 nauj\xc4\x85 auk\xc5\xa1\xc4\x8dio rekord\xc4\x85 \xe2\x80\x93 pakilo iki 111 996 m auk\xc5\xa1\xc4\x8dio. Iki tol \xc5\xa1is rekordas priklaus\xc4\x97 7 de\xc5\xa1imtme\xc4\x8dio l\xc4\x97ktuvui X-15._NEWLINE_\xe2\x80\x9eKv\xc4\x97puojantis\xe2\x80\x9c reaktyvinio tipo_NEWLINE_Angli\xc5\xa1kai vadinamai Ramjet. I\xc5\xa1skirtiniai varikliai, kuriuose n\xc4\x97ra greitai judan\xc4\x8di\xc5\xb3 dali\xc5\xb3, sugeba suspausti or\xc4\x85, i\xc5\xa1purk\xc5\xa1ti kur\xc4\x85, u\xc5\xbedegti t\xc4\x85 mi\xc5\xa1in\xc4\xaf ir sukurti didel\xc4\x99 j\xc4\x97g\xc4\x85, efektyviai dirba 3 mach\xc5\xb3 r\xc4\x97\xc5\xbeimu, ta\xc4\x8diau savo laiku sukurti varikliais sugeb\xc4\x97jo iki 6 mach\xc5\xb3 \xc4\xafgreitinti l\xc4\x97ktuv\xc4\x85. \xc5\xbdymiausias tokio tipo l\xc4\x97ktuvas \xe2\x80\x93 Lockheed D-21.\n_START_SECTION_\nKelionini\xc5\xb3 l\xc4\x97ktuv\xc5\xb3 saugumas\n_START_PARAGRAPH_\nJei skryd\xc5\xbeio rizika yra matuojama mir\xc4\x8di\xc5\xb3 skai\xc4\x8diumi per keleivio nukeliaut\xc4\x85 vien\xc4\x85 kilometr\xc4\x85, kelion\xc4\x97 l\xc4\x97ktuvu yra ma\xc5\xbedaug 10 kart\xc5\xb3 saugesn\xc4\x97 nei automobiliu ar traukiniu, ta\xc4\x8diau matuojant pagal mir\xc4\x8di\xc5\xb3 skai\xc4\x8di\xc5\xb3 vienai kelionei, oro transportas yra viena nesaugiausi\xc5\xb3 transporto r\xc5\xab\xc5\xa1i\xc5\xb3 . Yra didelis skirtumas tarp oro laineri\xc5\xb3 ir ma\xc5\xbe\xc5\xb3 priva\xc4\x8di\xc5\xb3 l\xc4\x97ktuv\xc5\xb3 \xe2\x80\x93 mir\xc4\x8di\xc5\xb3 vienam kilometrui skai\xc4\x8dius ma\xc5\xbeiems l\xc4\x97ktuvams yra 8,3 karto didesnis.'